

REPUBLIKA HRVATSKA

VUKOVARSKO-SRIJEMSKA ŽUPANIJA

OPĆINA VRBANJA

OPĆINSKO VIJEĆE

KLASA: 402-01/22-01/341

URBROJ: 2196-31-01-1-22-1

Vrbanja, 28. ožujka 2022. godine

Na temelju odredbe članka 30. Statuta Općine Vrbanja („Službeni vjesnik Vukovarsko-srijemske županije“ broj 5/13, 1/18 i 4/21) i članka 27. Poslovnika Općinskog vijeća Općine Vrbanja, Općinsko vijeće Općine Vrbanja na 7. sjednici održanoj dana 28. ožujka 2022. godine, donosi

# PROGRAM

**POTPORE RAZVOJA PODUZETNIŠTVA NA PODRUČJU OPĆINE VRBANJA ZA 2022. GODINU**

1. **OPĆE ODREDBE**

**Članak 1.**

Programom potpora razvoja poduzetništva na području Općine Vrbanja za 2022. godinu (u daljnjem tekstu: Program) utvrđuju se aktivnosti u svrhu poticanja razvoja konkurentnog i održivog gospodarstva Općine Vrbanja u 2022. godini, temeljem kojih će se dodjeljivati potpore male vrijednosti iz Proračuna Općine Vrbanja za 2022. godinu, te kriteriji i postupak dodjele istih do utroška predviđenih sredstava.

Izrazi koji se koriste u ovom Programu, a imaju rodno značenje koriste se neutralno i odnose se jednako na muški i ženski spol.

**Članak 2.**

**Definicije i *de minimis* potpore**

1. Mjere koje predstavljaju potporu male vrijednosti provodit će se sukladno pravilima Uredbe Komisije (EU) br. 1407/2013 od 18. prosinca 2013. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, serija L, broj 352/1, 24.12.2013.), odnosno sukladno pravilima posljednje izmjene Uredbe Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i odgovarajućih prilagodbi (Službeni list Europske unije, serija L, broj 215/3, 7.7.2020.) – u daljnjem tekstu: Uredba *de minimis*.
2. Sukladno članku 2., točka 2. Uredbe *de minimis* pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:
3. jedno poduzeće ima većinu glasačkih prava dioničara ili članova u drugom poduzeću;
4. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
5. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statusa društvenog ugovora tog poduzeća;
6. jedno poduzeće koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.
7. Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.
8. Ovaj Program potpora, sukladno članku 1. stavku 1. točkama a) do e) Uredbe *de minimis* **ne odnosi** se na:

* potpore koje se dodjeljuju poduzetnicima koji djeluju u sektorima ribarstva i akvakulture koje je obuhvaćeno Uredbom Komisije (EZ) br. 104/2000;
* potpore poduzetnicima koji djeluju u sektoru primarne proizvodnje poljoprivrednih proizvoda;
* potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda u slučajevima određenim u točki c);
* potpore za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću;
* potpore koje se uvjetuju uporabom domaćih proizvoda umjesto uvezenih.

1. Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.
2. Sukladno članku 3. stavka 2. Uredbe *de minimis* ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine, a za poduzetnika koji obavlja cestovni prijevoz tereta za najamninu ili naknadu ne smije premašiti 100.000,00 EUR tijekom tri fiskalne godine, te se ta navedena granica primjenjuje bez obzira na oblik ili svrhu potpore.
3. Sukladno članku 6. Uredbe *de minimis* podnositelj zahtjeva mora svom zahtjevu priložiti Izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini, kao i Skupnu izjavu Općine Vrbanja, na propisanim obrascima koji će biti sastavni dio Javnog poziva za dodjelu potpora.
4. Sukladno Uredbi *de minimis*, davatelj potpore male vrijednosti dužan je korisniku potpore dostaviti obavijest da mu je dodijeljena potpora male vrijednosti, voditi evidenciju o dodijeljenim potporama male vrijednosti po pojedinom korisniku, te čuvati podatke o dodijeljenim potporama male vrijednosti deset godina od dana dodjele.
5. Jedinstveni upravni odjel Općine Vrbanja vodi evidenciju dodijeljenih potpora po korisnicima, vrstama potpora i namjenama za koje je odobrena potpora. O dodijeljenoj potpori male vrijednosti izvješćuje se Ministarstvo financija sukladno Zakonu o državnim potporama (NN 47/14. i 69/17.) i Pravilniku o dostavi prijedloga državnih potpora i podataka o državnim potporama (NN 125/2017.).
6. **CILJEVI PROGRAMA**

**Članak 3.**

1. Ciljevi ovog Programa su:

* podizanje razine poduzetničkih znanja i vještina,
* rast i razvoj mikro poduzetništva,
* povećanje investicijskih ulaganja poduzetnika uz rast zaposlenosti i poboljšanje uvjeta za financiranje poduzetnika,
* jačanje konkurentnog nastupa poduzetnika na tržištu,
* poticanje zapošljavanja nove radne snage,
* podizanje kvalitete života i omogućavanje širenja poslovanja.

1. Ciljevi iz ovog članka ostvaruju se primjenom mjera usmjerenih jačanju konkurentnosti poduzetnika, korištenju potporne infrastrukture za realizaciju poduzetničkih poduhvata, razvoju financijskih mjera potpore poduzetništvu, te ostvarivanju stručnog obrazovanja i podizanju kvalitete u poduzetništvu.
2. **KORISNICI PROGRAMA**

**Članak 4.**

1. Potpore podrazumijevaju dodjelu bespovratnih financijskih sredstava iz Proračuna Općine Vrbanja mikro subjektima malog gospodarstva utvrđeni Zakonom o poticanju razvoja malog gospodarstva.
2. Korisnici mogu biti mikro subjekti malog gospodarstva (isključivo obrti, trgovačka društva i zadruge), **izuzev** onih kojima je pretežita djelatnost prema Odluci o Nacionalnoj klasifikaciji djelatnosti NKD 2007 („Narodne novine“ br. 58/07 i 72/07) iz Područja A – Poljoprivreda, šumarstvo i ribarstvo.
3. Mikro subjekti malog gospodarstva su fizičke ilipravne osobe koje:

* imaju zaposleno manje od 10 radnika (godišnji prosjek) i
* ostvaruju godišnji poslovni prihod u iznosu protuvrijednosti do 2.000.000,00 eura, ili imaju ukupnu aktivu ako su obveznici poreza na dobit, odnosno imaju dugotrajnu imovinu ako su obveznici poreza na dohodak, u iznosu protuvrijednosti o 2.000.000,00 eura.

1. Pravo na dodjelu potpora imajukorisnici iz stavka 2. i 3. koji:

* ispunjavaju uvjete utvrđene ovim Programom i propisima koji uređuju dodjeljivanje potpora male vrijednosti,
* su registrirani za djelatnost u kojoj traže potporu za svoju investiciju,
* u cijelosti su u privatnom vlasništvu,
* imaju registrirano sjedište odnosno prebivalište na području Općine Vrbanja[[1]](#footnote-1),
* imaju podmirene obveze prema zaposlenicima,
* imaju najmanje jednog (1) zaposlenog na neodređeno vrijeme s punim radnim vremenom, uključujući vlasnika/icu (osim ako pojedinom mjerom nije drukčije određeno),
* prijavljuju troškove koji su nastali u tekućoj godini,
* nemaju dugovanja, odnosno nepodmirenih obveza prema Općini Vrbanja,
* nisu blokirani, u stečaju, postupku predstečajne nagodbe, odnosno nisu u postupku likvidacije.

1. Za korisnike mjera koji su u sustavu PDV-a, troškovi PDV-a nisu prihvatljivi trošak za odobravanje potpora.
2. **MJERE I RASPOLOŽIVA SREDSTVA**

**Članak 5.**

Općina Vrbanja u 2022. godini će provoditi sljedeće mjere za razvoj poduzetništva:

MJERA 1. Potpore poduzetnicima početnicima

MJERA 2. Potpore za nabavu opreme i uređenja poslovnog prostora

MJERA 3. Potpore za proširenje poslovanja

MJERA 4. Potpore za novo zapošljavanje i samozapošljavanje

**Članak 6.**

|  |  |
| --- | --- |
| **NAZIV POTPORE** | **PLANIRANI IZNOS U 2022./kn** |
| Mjera 1. Potpore poduzetnicima početnicima | 24.000,00 |
| Mjera 2. Potpore za nabavu opreme i uređenja poslovnog prostora | 321.000,00 |
| Mjera 3. Potpore za proširenje poslovanja | 45.000,00 |
| Mjera 4. Potpore za novo zapošljavanje i samozapošljavanje | 360.000,00 |
| **UKUPNO** | **750.000,00** |

Ukoliko po pojedinoj mjeri planirani iznos sredstava ostane neutrošen, isti će se raspodijeliti na neku drugu mjeru iz ovog Programa prema odluci načelnika Općine Vrbanja.

**Članak 7.**

**Mjera 1. Potpore poduzetnicima početnicima**

1. Cilj sufinanciranja je motiviranje ciljne skupine poduzetnika početnika za uključivanje u poduzetništvo radi stvaranja novih poduzetničkih generacija te poticanje poduzetničkih aktivnosti i ulazak u svijet poduzetništva u cilju samozapošljavanja i rasta.
2. Poduzetnici početnici[[2]](#footnote-2) u smislu prihvatljivih korisnika ove mjere su poduzetnici sa sjedištem u Općini Vrbanja, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/1) svrstavaju u mikro subjekte malog gospodarstva (obrti, trgovačka društva, zadruge) registrirane nakon 1. siječnja 2021. godine i koji nisu koristili potporu Općine Vrbanja u 2021. godini.
3. Potpora namijenjena ulaganju u projekte mladih poduzetnika početnika odnosi se na:
4. troškove registracije subjekta,
5. troškove izrade promotivnih materijala uključujući troškove izrade Internet stranice, zakup domene i slično,
6. trošak knjigovodstvenih usluga,
7. stručno osposobljavanje i poduzetničko obrazovanje.
8. Potpora će iznositi 100 % prihvatljivih troškova, a najviše 6.000,00 kuna po korisniku ukoliko novootvoreni subjekt ima najmanje jednog zaposlenog na neodređeno vrijeme (uključujući vlasnika) ili se za najmanje jednu osobu uplaćuju doprinosi za mirovinsko i zdravstveno osiguranje, odnosno 4.000,00 kunapo korisniku ukoliko novootvoreni subjekt nema najmanje jednog zaposlenog na neodređeno vrijeme (uključujući vlasnika) ili se za najmanje jednu osobu ne uplaćuju doprinosi za mirovinsko i zdravstveno osiguranje.
9. Pojedinom korisniku može se odobriti najviše jedna potpora iz ove mjere u kalendarskoj godini.
10. Ukupan raspoloživ iznos za ovu mjeru je 24.000,00 kuna.
11. Zahtjev za ovu mjeru podnosi se prema Općini Vrbanja, a uz njega se prilaže sva obvezna dokumentacija propisana Javnim pozivom potpora razvoja poduzetništva Općine Vrbanja za 2022. godinu.

**Članak 8.**

**Mjera 2. Potpore za nabavu opreme i uređenja poslovnog prostora**

1. Potpora se dodjeljuje za nabavu i ugradnju novih strojeva i opreme za poslovanje te radove na uređenju poslovnog prostora koji povećavaju kvalitetu i vrijednost istog.
2. Korisnici potpore mogu biti poduzetnici sa sjedištem u Općini Vrbanja, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/1) svrstavaju u mikro subjekte malog gospodarstva i imaju najmanje jednog zaposlenog na neodređeno vrijeme (uključujući vlasnika) ili se za najmanje jednu osobu uplaćuju doprinosi za mirovinsko i zdravstveno osiguranje, a koji nisu koristili potpore Općine Vrbanja u 2021. godini.
3. Potpora se može dodijeliti za sljedeće namjene:
4. kupnja nove opreme i strojeva (uključujući i troškove ugradnje i montaže opreme i strojeva),
5. troškovi informatičke oprema i programa,
6. troškovi uredske opreme i namještaja,
7. troškovi ostale opreme, uređaja i alata potrebnih za obavljanje djelatnosti,
8. nabava radne i zaštitne odjeće za djelatnike (za poduzetnike koji imaju više od jednog zaposlenog, računajući vlasnika).
9. Potpora pokriva do 50 % ostvarenih troškova, ili do 80 % ostvarenih troškova za poduzetnike početnike, ali ne više od 40.000,00 kuna po jednom korisniku.
10. Pojedinom korisniku može se odobriti najviše jedna potpora iz ove mjere u kalendarskoj godini, a nabavljena oprema mora ostati u vlasništvu korisnika potpore najmanje dvije (2) godine.
11. Ukupan raspoloživ iznos za ovu mjeru je 321.000,00 kuna.
12. Sredstva se dodjeljuju isključivo za troškove s datumom fakture nakon 1. siječnja 2022. godine.
13. Zahtjev za ovu mjeru podnosi se prema Općini Vrbanja, a uz njega se prilaže sva obvezna dokumentacija propisana Javnim pozivom potpora razvoja poduzetništva Općine Vrbanja za 2022. godinu.

**Članak 9.**

**Mjera 3. Potpore za proširenje poslovanja**

1. Potpora se dodjeljuje u svrhu proširenja poslovanja usmjerenim na unaprjeđenje, proširenje i adaptaciju poslovnog subjekta.
2. Korisnici potpore mogu biti poduzetnici sa sjedištem u Općini Vrbanja, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro subjekte malog gospodarstva i imaju najmanje jednog zaposlenog na neodređeno vrijeme (uključujući vlasnika) ili se za najmanje jednu osobu uplaćuju doprinosi za mirovinsko i zdravstveno osiguranje, te nisu koristili potpore Općine Vrbanja u 2021. godini.
3. Potpora se može dodijeliti za sljedeće namjene:
4. troškovi koji nastanu zbog proširenja ili novog uvođenja plinske, vodovodne i električne instalacije i priključka;
5. građevinski troškovi koji nastanu zbog proširenja proizvodnih, skladišnih ili preradbenih kapaciteta;
6. troškovi koji nastanu za izradu projektne dokumentacije (projektant, geodeta…) koja prethodi građevinskim radovima.
7. Potpora pokriva do 50 % ostvarenih troškova, ili do 80 % ostvarenih troškova za poduzetnike početnike, ali ne više od 15.000,00 kuna po jednom korisniku. Ukupan iznos raspoloživ za ovu mjeru je 45.000,00 kuna.
8. Pojedinom korisniku može se odobriti najviše jedna potpora iz ove mjere u kalendarskoj godini.
9. Sredstva se dodjeljuju isključivo za troškove s datumom fakture ne ranijim od 1. siječnja 2022. godine.
10. Zahtjev za ovu mjeru podnosi se prema Općini Vrbanja, a uz njega se prilaže sva obvezna dokumentacija propisana Javnim pozivom potpora razvoja poduzetništva Općine Vrbanja za 2022. godinu.

**Članak 10.**

**Mjera 4. Potpore za novo zapošljavanje i samozapošljavanje**

1. Potpora se dodjeljuje u svrhu novog zapošljavanja i novih radnih mjesta, te s ciljem poticanja samozapošljavanja.
2. Korisnici potpore mogu biti poduzetnici sa sjedištem u Općini Vrbanja, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro subjekte malog gospodarstva.
3. Prihvatljivi su i korisnici koji su koristili Potporu za novo zapošljavanje i samozapošljavanje u 2021. godini
4. Korisnik potpore (odnosi se i na samozaposlenu osobu) potraživana sredstva za zapošljavanje nezaposlenih osoba može koristiti po sljedećim uvjetima:

* da se novozaposlena osoba zapošljava preko Ugovora o radu na neodređeno ili na određeno vrijeme na najmanje dvije (2) godine, i to na puno radno vrijeme;
* da se nije u prethodna tri (3) mjeseca od dana podnošenja zahtjeva smanjio broj zaposlenih osim u slučaju akoje radnik svojevoljno dao otkaz;
* da novozaposlena osoba ima prebivalište i radi na području Općine Vrbanja;
* da će radni odnos s novozaposlenom osobom trajati najmanje dvije godine, od koje će Općina Vrbanja davati potporu od 50 % bruto plaće prvih 12 mjeseci;
* da je novozaposlena osoba zaposlena tijekom 2022. godine.

1. Iznos potpore za svaku novozaposlenu ili samozaposlenu osobu na neodređeno ili određeno vrijeme iznosi 50 % bruto plaće, do najvišeg iznosa bruto plaće od 6.000,00 kuna, a 40% ukoliko se radi o zapošljavanju osobe iz vlastitog gospodarstva/kućanstva.
2. Sredstva za ovu mjeru osiguravaju se u maksimalnom iznosu od 36.000,00 kuna za jednu novozaposlenu osobu, a za dvije u maksimalnom iznosu od 72.000,00 kuna.
3. Ukupan raspoloživ iznos za ovu mjeru je 360.000,00 kuna.
4. Korisnik može podnijeti zahtjev za jedno ili dva nova radna mjesta tijekom 2022. godine, a u slučaju zapošljavanja dva radnika, potrebno je primijeniti jednake uvjete za obje novozaposlene osobe.
5. Nakon podnošenja zahtjeva za korištenjem ove mjere i nakon odobrenja zahtjeva za korištenje mjere, korisnik ili samozaposlena osoba je dužan dostaviti svaki mjesec dokaze o uplati plaće (obračunske liste plaće) za prethodni mjesec za novozaposlenu/e osobu/e te se po dostavljenim dokazima vrši isplata sredstava.
6. U slučaju ne ispunjavanja uvjeta iz stavka 3. ovog članka, ili ukoliko se utvrdi da u razdoblju sufinanciranja korisnik nije isplaćivao plaće radniku niti uplaćivao propisane doprinose ili ukoliko nije dostavio dokaze o pravdanju isplaćenih sredstava, za ono razdoblje od kada je prestao isplaćivati plaće i uplaćivati propisane doprinose korisnik ili samozaposlena osoba je dužan vratiti do tada isplaćena sredstva, a daljnje isplate se obustavljaju. Ukoliko to ne učini, Općina Vrbanja aktivirat će bjanko zadužnicu koju je svaki korisnik potpore dužan dostaviti prije donošenja Odluke o dodjeli potpore, odnosno prije prve isplate.
7. U slučaju smrti, skrivljenog ponašanja novozaposlenih osoba, izvanrednog otkaza i/ili jednostranog raskida ugovora o radu od strane radnika, korisnik je dužan o tome u roku od 15 dana pisanim putem izvijestiti Općinu Vrbanja, a u roku od 60 dana od dana smanjenja broja radnika, zaključiti novi ugovor o radu s novozaposlenom osobom, te isti dostaviti Općini Vrbanja kako bi zadržao pravo na isplatu potpore.
8. U slučaju zatvaranja poslovnog subjekta i odjave iz radnog odnosa prije isteka ugovorne obveze odnosno dvogodišnjeg razdoblja, ili prijave na nepuno radno vrijeme, ili otkaza novozaposlenim osobama prije isteka ugovorne obveze, korisnik ili samozaposlena osoba vraća sva isplaćena sredstva za novozaposlenu/e osobu/e, uvećana za zakonsku zateznu kamatu.
9. Zahtjev za ovu mjeru podnosi se prema Općini Vrbanja, a uz njega se prilaže sva obvezna dokumentacija propisana Javnim pozivom potpora razvoja poduzetništva Općine Vrbanja za 2022. godinu.

**Članak 11.**

**Intenzitet potpore i prihvatljivost troškova**

1. Za dodjelu potpora putem ovog Programa u 2022. godini predviđeno je 750.000,00 kuna u Proračunu Općine Vrbanja.
2. Financijska sredstva za provedbu mjera osiguravaju se u Proračunu Općine Vrbanja sukladno financijskim mogućnostima i likvidnostima Proračuna.
3. Programom nisu prihvatljivi troškovi koji uključuju:

* carinske i uvozne pristojbe, te sve ostale naknade;
* novčane kazne, financijske kazne i troškove parničkog postupka;
* rabljenu opremu;
* bankovne troškove, troškove jamstava i slične naknade;
* plaćanja u naturi, tj. kompenzacijom;
* stavke financirane iz drugih izvora;
* PDV za kojeg korisnik ima pravo na odbitak pretporeza.

**Članak 12.**

**Kumulativni iznos potpora *de minimis***

1. Sukladno članku 3. Uredbe *de minimis*, ukupni iznos potpora male vrijednosti koji je dodijeljen pojedinom korisniku ne smije prijeći iznos 200.000,00 EUR tijekom razdoblja od tri fiskalne godine, te se ta gornja granica primjenjuje bez obzira na oblik potpore ili svrhu potpore.
2. Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe *de minimis*, bez obzira na izvor javnih sredstava i program po kojemu je potpora dodijeljena.
3. *De minimis* potpore ne kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije. *De minimis* potpore koje nisu dodijeljene za određene opravdane troškove ili se njima ne mogu pripisati, mogu se kumulirati s drugim državnim potporama dodijeljenima u skladu s uredbom o skupnom izuzeću ili odlukom Komisije.
4. **ZAVRŠNE ODREDBE**

**Članak 13.**

**Objavljivanje i provedba**

1. Ovaj Program objavit će se u „Službenom vjesniku Vukovarsko-srijemske županije“, te se primjenjuje do iskorištenja sredstava, a najkasnije do 30. studenog 2022. godine., ili do isteka ugovorne obveze iz Mjere 4.
2. Bespovratna sredstva u okviru ovog Programa planirana su iz proračuna Općine Vrbanja i dodjeljuju se putem Javnog poziva na dostavu projektnih prijedloga, a kojim su određeni ukupan iznos sredstava za provedbu Programa i planirani iznos sredstava za pojedinu Mjeru.
3. Općina Vrbanja će ovaj Program objaviti na svojim mrežnim stranicama <https://www.opcina-vrbanja.hr/category/javni-natjecaji/> i u „Službenom vjesniku Vukovarsko-srijemske županije“.
4. Javni poziv na dostavu projektnih prijedloga iz ovog Programa objavljuje se na mrežnim stranicama Općine Vrbanja <https://www.opcina-vrbanja.hr/category/javni-natjecaji/>.

**Članak 14.**

**Postupak podnošenja zahtjeva za potporu**

1. Prilikom podnošenja zahtjeva za potporu, korisnik potpore prilaže sljedeću obveznu dokumentaciju:
2. Ispunjen odgovarajući obrazac zahtjeva za potporu.
3. Izvadak iz odgovarajućeg registra kojim se dokazuje obavljanje predmetne gospodarske djelatnosti, ne stariji od 30 dana od dana podnošenja zahtjeva.
4. Potvrda nadležne Porezne uprave o podmirenim dospjelim obvezama s osnove javnih davanja (poreznim obvezama i obvezama za mirovinsko i zdravstveno osiguranje), ne starija od 30 dana od dana podnošenja zahtjeva.
5. Potvrda o podmirenim obvezama prema Općini Vrbanja, ne starija od 30 dana od dana podnošenja zahtjeva (izdaje je Općina Vrbanja po službenoj dužnosti).
6. Izjava o korištenim državnim potporama male vrijednosti i državnim potporama male vrijednosti za svako poduzeće koje čini „jednog poduzetnika“, sukladno odredbama Uredbe komisije (EU) br. 1407/2013 o primjeni članka 107. i 108. Ugovora o funkcioniranju Europske unije na *de minimis*potpore.
7. Skupna izjava Općina Vrbanja 2022.
8. Izjava o privoli Općini Vrbanja za prikupljanje, provjeru i obradu osobnih podataka.
9. Potvrda banke o žiro računu korisnika potpore.
10. Ostala obvezna dokumentacija temeljem koje se dokazuje ispunjenje uvjeta za prijavu.
11. Podnositelj zahtjeva nema pravo na potporu ukoliko je za istu namjenu primio potporu iz drugih izvora.

**Članak 15.**

**Postupak dodjele potpora**

1. Općinske potpore dodjeljuju se na temelju provedenog Javnog poziva. Javni poziv raspisuje Načelnik. Zahtjevi se podnose na propisanim obrascima objavljenim na mrežnim stranicama Općine Vrbanja.
2. Nepotpuni zahtjevi neće se razmatrati, jednako kao i zahtjevi podnositelja nad kojima je otvoren stečajni postupak, postupak predstečajne nagodbe ili postupak likvidacije, kao ni oni zahtjevi koji ne ispunjavaju svrhu i ciljeve programa.
3. Javnim pozivom će se utvrditi dokumentacija koju su korisnici dužni priložiti uz prijavu. Općina Vrbanja može zatražiti od podnositelja zahtjeva dodatnu dokumentaciju, kako bi se dokazalo ispunjavanje uvjeta za dodjelu potpora utvrđenih ovim Programom.
4. Stručno povjerenstvo razmatra pristigle prijave te utvrđuje prijedlog odluke za dodjelu poticaja.
5. Odluku o isplati poticaja iz Proračuna Općine Vrbanja donosi Načelnik. Odluka Načelnika je konačna.
6. Korisnici poticaja sklapaju s Općinom Ugovor o međusobnim pravima i obvezama, te iznosu odobrenih sredstava. Ugovorom će se definirati rok izvršenja, te rok i način dostave izvješća o namjenskom utrošku sredstava.
7. Za potpisivanje Ugovora iz prethodnog stavka ovlašten je Načelnik.

**Članak 16.**

**Kontrola i povrat sredstava**

1. Korisnik potpore, odnosno podnositelj zahtjeva, po predaji zahtjeva podložan je nadzoru Općine Vrbanja u cilju provjere istinitosti podataka i usklađenosti zahtjeva i stanja na terenu.
2. Ukoliko je korisnik potpore, odnosno podnositelj zahtjeva, priložio neistinitu dokumentaciju ili prijavljeno stanje u zahtjevu i dokumentaciji ne odgovara stvarno stanju na terenu, isto će se odbiti, odnosno od korisnika će se zatražiti povrat sredstava u proračun Općine Vrbanja.
3. Ako korisnik ne izvrši povrat sredstava u zadanom roku, pokrenut će se postupak prisilne naplate i bit će isključen iz svih općinskih potpora u gospodarstvu u narednih pet (5) godina.

**Članak 17.**

**Stupanje na snagu**

Ovaj Program stupa na snagu osmi dan od dana objave u „Službenom vjesniku Vukovarsko-srijemske županije“.

# PREDSJEDNIK OPĆINSKOG VIJEĆA

# OPĆINE VRBANJA

Zlatko Balta, dipl.ing.šum.

1. U slučaju ako korisnik/osnivač nema prebivalište na području Općine Vrbanja, potrebno je da je sjedište subjekta na području Općine Vrbanja. [↑](#footnote-ref-1)
2. Poduzetnici početnici su oni subjekti koji u trenutku prijaveimaju registriran poslovni subjekt od 1.1.2021. [↑](#footnote-ref-2)